Kim Andersen (V), 2009-12-03:
Jeg tror ikke, tiden er til, at vi gør det her mere teoretisk, end det er.
Vi skal ikke bruge tiden på bureaukrati og handleplaner.
Vi skal bruge tiden og kræfterne på de myndighedspersoner, som skal løse de problemer, vi notorisk har.
Vi har fra Folketingets side givet lovgivningsmæssige rammer, som skal udfyldes, der er bevillingsmæssigt stillet flere ressourcer til rådighed, bl.a. til politiet.
Der er jo forskel på kriminalitetsmønstrene, der er forskel på, hvordan der skal sættes ind, om vi snakker om Nørrebro, eller om vi snakker om Aalborg, eller om vi snakker om Nykøbing Falster.
Derfor skal man også her lade det lokale islæt skinne igennem, og derfor er det også vigtigt, at man i kommunalbestyrelserne har en børne- og ungdomspolitik, som indeholder en kriminalitetsforebyggende politik.
Det er netop en måde at organisere det på, altså at lave en handlingsplan, som tager udgangspunkt i det konkrete, i det nære, i de lokale definerbare problemer.
Der kan det foregå.
Jeg tror, at der sker mere koordinering ude i kommunerne, ude i nærmiljøet, end SF's ordfører er klar over.
Der er jo et tæt samarbejde rigtig mange steder mellem politi, sociale myndigheder og ledende skolefolk med henblik på at lave en fagligt massiv, forebyggende indsats, der hindrer, at børn og unge kommer ud i kriminalitet, og som tilsvarende sørger for at få de kriminelle fanget og få dem givet den straf, som de nu er hjemfaldne til, hvis de har begået kriminalitet og bliver dømt.
Det synes jeg er det, det drejer sig om.
Der sker rent faktisk i dag en koordinering.
Den er nogle steder udbygget ved, at kommunen har en børne- og ungepolitik, der indeholder kriminalitetsforebyggende elementer.
Jamen jeg er overbevist om, at politiet, kriminalforsorgen, de sociale myndigheder, som har med de her problemer at gøre, tænker langsigtet.
Men en national handlingsplan vil blive en gennemsnitlig størrelse, og kriminaliteten og den forebyggende indsats skal jo foregå konkret, lokalt, der, hvor den er relevant.
Og derfor synes jeg, det er udmærket med en børne- og ungepolitik, som mange kommuner notorisk har det, og som også i mange tilfælde indeholder et element med kriminalitetsforebyggende tiltag.
Det synes jeg er rigtig godt, for der ved man, hvad det drejer sig om, man ved, hvad det er for nogen problemstillinger og udfordringer, man står over for, i forhold til sine børn og unge og det lokale kriminalitetsbillede, og der kan det give en lokalrelevant mening.
Som jeg har nævnt heroppe fra talerstolen flere gange, synes jeg, at det drejer sig om at bekæmpe kriminaliteten, både rockerkriminaliteten, bandekriminaliteten og anden kriminalitet.
Det er det, vi skal have fokus på.
Vi skal sørge for, at almindelige mennesker kan leve i tryghed, i fred, i ro og passe deres skole, deres job og gå sikkert og trygt på gaden med deres børn.
Det er det, det drejer sig om.
Der har vi altså givet myndighederne mange nye værktøjer de sidste par år.
Vi har tilført betydeligt med nye ressourcer til at løse den opgave.
Det er det, det drejer sig om nu.
Nu skal politi, sociale myndigheder og andre, der har med de her problemer at gøre,
have arbejdsro.
Det er for Venstre det helt afgørende.